ओडिशा रेल हादसे में 3 रेलकर्मी गिरफ्तार; टमाटर ₹250 किलो हुआ, मैकडॉनल्ड्स ने बर्गर से हटाया
Dainik B haskar Morning News and Latest Headlines; Here are today's top stories for you On Dainik Bhaskar.  मोदी सरनेम केस में राहुल की 2 साल की सजा बरकरार: गुजरात HC ने सूरत कोर्ट का फैसला कायम रखा, कहा- राहुल के खिलाफ 10 केस पेंडिंग
देश में कई जगह कीमतें 250 रुपए किलो
नमस्कार, 
कल की बड़ी खबर राहुल गांधी के पॉलिटिकल करियर से जुड़ी रही। गुजरात हाईकोर्ट ने 2 साल की सजा पर रोक से इनकार कर दिया। ऐसे में वे अब सुप्रीम कोर्ट का दरवाजा खटखटाएंगे। वहीं, दूसरी तरफ ओडिशा ट्रेन हादसे में CBI ने 3 रेलवे कर्मचारियों को गिरफ्तार किया है। हम आपको आगे बताएंगे कि टमाटर के दाम 250 रुपए तक किस राज्य में पहुंचे...
लेकिन कल की बड़ी खबरों से पहले आज के बड़े इवेंट्स, जिन पर रहेगी नजर...
अब कल की बड़ी खबरें...
1. ओडिशा ट्रेन हादसे में 3 रेलकर्मी अरेस्ट, गैर-इरादतन हत्या और सबूतों को मिटाने का आरोप 
ओडिशा के बालासोर में हुए ट्रेन हादसे में CBI ने तीन रेल कर्मचारियों को गिरफ्तार किया है। तीनों पर गैर इरादतन हत्या और सबूत मिटाने का आरोप है। सूत्रों का कहना है कि इन तीनों की लापरवाही की वजह से ही हादसा हुआ। तीनों पहले से ही जानते थे कि कोई बड़ा हादसा हो सकता है।
ये खबर अहम क्यों है: रेलवे ने ट्रेन हादसे की जांच के लिए कमेटी गठित की थी। इसमें पाया गया कि गलत सिग्नल मिलने की वजह से हादसा हुआ। मामले में CBI की जांच जारी है। 2 जून को हुए इस हादसे में 293 से ज्यादा लोगों की मौत हो गई थी और 1,000 से ज्यादा लोग घायल हुए थे।
पूरी खबर यहां पढ़ें...
2. मोदी सरनेम केस में राहुल की 2 साल की सजा बरकरार, कांग्रेस अब सुप्रीम कोर्ट जाएगी 
गुजरात हाईकोर्ट ने मोदी सरनेम केस में राहुल गांधी की 2 साल की सजा पर रोक लगाने से इनकार कर दिया है। कोर्ट ने कहा कि इस केस के अलावा राहुल के खिलाफ कम से कम 10 केस पेंडिंग हैं। ऐसे में सूरत कोर्ट के फैसले में दखल देने की जरूरत नहीं है। कांग्रेस ने अब सुप्रीम कोर्ट जाने का फैसला किया है।
ये खबर अहम क्यों है: 23 मार्च 2023 को सूरत कोर्ट ने राहुल को 2 साल की सजा सुनाई थी। इसके अगले दिन ही उनकी सांसदी चली गई थी। अगर राहुल की ये सजा बरकरार रहती है तो 8 साल तक चुनाव नहीं लड़ पाएंगे। ऐसे में कांग्रेस चाहती है कि 2024 लोकसभा चुनाव से पहले उनकी सजा खत्म कर दी जाए।
पूरी खबर यहां पढ़ें...
3. मैकडॉनल्ड्स ने बर्गर से टमाटर हटाया, कहा- अच्छी क्वालिटी के टमाटर नहीं मिल रहे 
मैकडॉनल्ड्स ने बर्गर से टमाटर को हटा दिया है। कंपनी ने कहा कि ऐसा कुछ समय के लिए किया गया है। सारी कोशिशों के बाद भी अच्छी क्वालिटी के टमाटर नहीं मिल पा रहे हैं। उधर, पिछले दो हफ्तों में टमाटर के दाम में 566 फीसदी से ज्यादा का उछाल आया है। उत्तराखंड के गंगोत्री में टमाटर 250 रुपए प्रति किलो मिल रहा है।
ये खबर अहम क्यों है: 2 जुलाई को केंद्रीय मंत्री पीयूष गोयल ने कहा कि बेमौसम बारिश की वजह से ही टमाटर के दाम बढ़े हैं। जैसे ही हिमाचल और कर्नाटक से टमाटर की आवक शुरू होगी दाम नीचे आ जाएंगे।
पूरी खबर यहां पढ़ें...
4. मणिपुर हिंसा पर अमेरिका बोला- भारत ने मदद मांगी तो हम तैयार; कांग्रेस बोली- US दखल न दे
अमेरिका ने मणिपुर में जारी हिंसा पर चिंता जाहिर की है। भारत में अमेरिकी राजदूत एरिक गार्सेटी ने कहा है कि अगर भारत मदद मांगता है तो हम उसके लिए तैयार हैं। अमेरिका का कहना है कि ये भारत का आंतरिक मसला है, लेकिन हम वहां शांति चाहते हैं। इस पर कांग्रेस ने कहा कि हमारे आतंरिक मामलों पर US दखल न दे।
ये खबर अहम क्यों है: मणिपुर में 3 मई से कुकी और मैतेई समुदाय के बीच जारी हिंसा में 136 लोगों की मौत और 419 लोग घायल हुए हैं। गृहमंत्री अमित शाह सहित कई भाजपा नेता मणिपुर का दौरा कर चुके हैं। लेकिन राज्य में हालात अभी भी गंभीर बने हुए हैं। 65,000 से अधिक लोग अपना घर छोड़ चुके हैं। आगजनी की 5 हजार से ज्यादा घटनाएं हुई हैं। 6 हजार मामले दर्ज हुए हैं और 144 लोगों की गिरफ्तारी हुई है।
पूरी खबर यहां पढ़ें...
5. BJP ने 4 राज्यों में चुनाव प्रभारी नियुक्त किए; राजस्थान की जिम्मेदारी प्रह्लाद जोशी को मिली
भाजपा ने राजस्थान और MP समेत 4 राज्यों में चुनाव प्रभारियों की घोषणा की। केंद्रीय कोयला मंत्री प्रह्लाद जोशी को राजस्थान, केंद्रीय मंत्री भूपेन्द्र यादव को मध्य प्रदेश, ओपी माथुर को छत्तीसगढ़ और प्रकाश जावड़ेकर को तेलंगाना का जिम्मा सौंपा गया है। चारों राज्यों में इसी साल के अंत तक विधानसभा चुनाव होने वाले हैं।
ये खबर अहम क्यों है: प्रहलाद जोशी को 2022 में उत्तराखंड का चुनाव प्रभारी बनाया गया था, जहां विधानसभा चुनाव में BJP ने 70 में से 47 सीटों पर जीत दर्ज की थी। भूपेन्द्र यादव OBC समुदाय से आते हैं। MP के 230 में से 60 विधायक OBC वर्ग के हैं। राज्य की 18 से 20 सीटें ऐसी हैं, जहां यादव वोटर निर्णायक भूमिका में हैं। ऐसे में भाजपा भूपेन्द्र यादव को MP की जिम्मेदारी देकर OBC वोटर्स को साधने की कोशिश कर रही है।
पूरी खबर यहां पढ़ें...
6. मस्क ने जुकरबर्ग को लीगल एक्शन की धमकी दी, कहा- कॉम्पिटिशन ठीक है, पर चीटिंग नहीं 
एलन मस्क ने जुकरबर्ग को नोटिस भेजकर लीगल एक्शन लेने की धमकी दी है। मस्क ने आरोप लगाया है कि मेटा ने उनके पूर्व कर्मचरियों को नौकरी पर रखा। उनसे खुफिया जानकारी ली, ताकि ट्विटर जैसा ऐप बनाया जा सके। उन्होंने कहा कि कॉम्पिटिशन ठीक है, लेकिन चीटिंग नहीं।
ये खबर अहम क्यों है: जुकरबर्ग ने ट्विटर जैसा ऐप थ्रेड्स लॉन्च किया है। 24 घंटे में 7 करोड़ लोग इससे जुड़ गए। मस्क की कंपनी ट्विटर अब ब्लू टिक देने के पैसे ले रही है। पोस्ट पढ़ने की सीमा भी तय कर दी है। ऐसे में लोगों का मानना है कि थ्रेड्स एप जल्द ही ट्विटर से बड़ा हो जाएगा।
पूरी खबर यहां पढ़ें...
7. कांग्रेस ने हजारों करोड़ का शराब घोटाला किया, छत्तीसगढ़ को ATM समझती है: PM मोदी
PM मोदी ने रायपुर में कहा कि छत्तीसगढ़ का निर्माण भाजपा ने किया है। यहां के लोगों को भाजपा ही समझती है। पिछले चुनाव में कांग्रेस पार्टी ने गंगा जी की झूठी कसम खाई। शराबबंदी समेत 36 वादे किए, लेकिन वादे पूरे नहीं किए। हजारों करोड़ का शराब घोटाला कर दिया। कांग्रेस पार्टी के लिए छत्तीसगढ़ एक ATM की तरह है।
ये खबर अहम क्यों है:  राज्य में चुनाव को लेकर भाजपा ने तैयारी शुरू कर दी है। PM मोदी की जनसभा से पहले अमित शाह भाजपा नेताओं के साथ बैठक कर चुके हैं। 2018 में 90 विधानसभा सीटों में से कांग्रेस को 68, जबकि BJP को केवल 16 सीटें मिली थीं।
पूरी खबर यहां पढ़ें...
8. खराब मौसम के चलते अमरनाथ यात्रा रोकी, बद्रीनाथ हाईवे बंद हुआ; उत्तराखंड में बादल फटा
जम्मू-कश्मीर में खराब मौसम के चलते अमरनाथ यात्रा रोक दी गई है। अधिकारियों ने बताया है कि मौसम ठीक होते ही यात्रा फिर से शुरू कर दी जाएगी। अब तक 80 हजार से ज्यादा लोग अमरनाथ दर्शन कर चुके हैं। वहीं, उत्तराखंड में पहाड़ों से पत्थर गिरने के चलते बद्रीनाथ हाईवे भी बंद कर दिया गया। पिछले 10 दिनों में यह हाईवे चौथी बार बंद हुआ है।
ये खबर अहम क्यों है: मौसम विभाग ने अगले 24 घंटों में बिहार और तेलंगाना को छोड़कर देश के सभी राज्यों में तेज बारिश का अलर्ट जारी किया है। उत्तराखंड के धारचूला में बादल फटने से पुल बह गया, जिससे 200 गांवों की आवाजाही बंद हो गई।
पूरी खबर यहां पढ़ें...
आज का कार्टून By मंसूर नकवी...
कुछ अहम खबरें हेडलाइन में…
अब खबर हटके...
कर्नाटक में फ्री बस सर्विस के लिए आदमी ने बुर्का पहना, महिला का आधार कार्ड लेकर चलता था 
कर्नाटक सरकार ने शक्ति योजना लागू की गई है, जिसके तहत महिलाएं सरकारी बस में मुफ्त यात्रा कर सकती हैं। इसी का फायदा उठाने के लिए वीरभद्र नाम का व्यक्ति बुर्का पहनकर आ गया। वो काफी देर तक अकेले बैठा रहा। इससे आसपास के लोगों को उस पर पुरुष होने का शक हुआ। कुछ लोगों ने उससे सवाल करने शुरू कर दिए। तब जाकर उसकी असलियत सामने आई। उसके पास से एक महिला के आधार कार्ड की फोटोकॉपी भी मिली। हालांकि, वीरभद्र ने पुलिस से कहा कि उसने बुर्का इसलिए पहना था, ताकि वह बस स्टैंड पर भीख मांग सके।
पढ़ें पूरी खबर...
भास्कर की एक्सक्लूसिव स्टोरीज, जो सबसे ज्यादा पढ़ी गईं…
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...